Միխայիլ Գոլովկո

**Միխայիլ Իոսիֆովիչ Գոլովկո** (, ), ուկրաինացի քաղաքական գործիչ, Տերնոպոլի մարզային խորհրդի նախագահ (2020-2023 թվականներ), Ուկրաինայի VII (2012-2014) և VIII գումարումների (2014-2019) Գերագույն ռադայի պատգամավոր, «Սվոբոդա» համուկրաինական միության քաղաքական խորհրդի անդամ։

## Կենսագրություն
Գոլովկոն ծնվել է 1983 թվականի մայիսի 3-ին Տերնոպոլի մարզի Պիդվոլոչիսկի շրջանի Տոկի գյուղում։

2000 թվականին Տերնոպոլի թիվ 9 միջնակարգ դպրոցն ավարտելուց հետո ընդունվել է Ժողովրդական տնտեսության ակադեմիա (հետագայում՝ Տերնոպոլի ազգային տնտեսագիտական համալսարան), որն ավարտել է 2005 թվականին՝ ստանալով միջազգային տնտեսագիտության որակավորում։ Ակադեմիայում սովորելու տարիներին ակտիվորեն մասնակցել է քաղաքական գործողությունների, մասնավորապես՝ «Ուկրաինան առանց Կուչմայի» շարժմանը, իսկ 2002 թվականին միացել է Ուկրաինայի սոցիալ-ազգային կուսակցությանը (որը հետագայում վերափոխվել է «Սվոբոդա» համաուկրաինական միության): 2011 թվականին ավարտել է Իվան Պուլուջի անվան Տերնոպոլի ազգային տեխնիկական համալսարանի ասպիրանտուրան՝ «Արտադրության մեջ մարքեթինգ» բաժնում։ 2012 թվականին ստացել է իրավագիտության դիպլոմ Կիևի անձնակազմի կառավարման միջտարածաշրջանային ակադեմիայից։

2005 թվականին ղեկավարել է «Սվոբոդա» համուկրաինական միության Տերնոպոլի քաղաքային կազմակերպությունը։

2006 թվականին ընտրվել է Տերնոպոլի քաղաքային խորհրդի պատգամավոր «Սվոբոդա» համուկրաինական միությունից, 2010 թվականին վերընտրվել է Տերնոպոլի քաղաքային խորհրդում, 2011 թվականին դարձել է «Սվոբոդա» համուկրաինական միության Տերնոպոլի տարածաշրջանային կազմակերպության փոխնախագահ։

2012 թվականի խորհրդարանական ընտրություններում ընտրվել է Ուկրաինայի 7-րդ գումարման Վերխովնա Ռադայի ժողովրդական պատգամավոր Տերնոպոլի մարզի թիվ 164 ընտրատարածքում, առաջադրվել է «Սվոբոդա» համաուկրաինական միության կողմից, ստացել է ձայների 45.33%-ը: Խորհրդարանում եղել է Համաուկրաինական միության «Սվոբոդա» խմբակցության անդամ, տնտեսական քաղաքականության հանձնաժողովի փոխնախագահ, տնտեսական օրենսդրության ենթահանձնաժողովի նախագահ։

2013 թվականին մասնակցել է Եվրոմայդանին:

2014 թվականի արտահերթ խորհրդարանական ընտրություններում  ընտրվել է Ուկրաինայի VIII գումարման Վերխովնա Ռադայի ժողովրդական պատգամավոր Տերնոպոլի մարզի թիվ 164 ընտրատարածքում, առաջադրվել է «Սվոբոդա» համաուկրաինական միության կողմից, ստացել է ձայների 35.64%-ը 16 թեկնածուներից, եղել է հարկային և մաքսային քաղաքականության հանձնաժողովի անդամ։ Պատգամավորի լիազորությունները լրացել են 2019 թվականի օգոստոսի 29-ին։

2020 թվականի նոյեմբերի 25-ին դարձել է Տերնոպոլի մարզային խորհրդի նախագահ։

2023 թվականի հունիսին Ուկրաինայի ազգային հակակոռուպցիոն բյուրոն և Ուկրաինայի մասնագիտացված հակակոռուպցիոն դատախազությունը ձերբակալել են Գոլովկոյին և երկու այլ պաշտոնյաների՝ մի ձեռնարկատիրոջից 600,000 գրիվնա կաշառք ստանալու պահին։ Ընդհանուր առմամբ, ըստ հետաքննության, ձերբակալվածները ձեռնարկության սեփականատիրոջից պահանջել են 1,8 միլիոն գրիվնա՝ Տերնոպոլի մարզային խորհրդի քաղաքային ձեռնարկության կողմից ենթակառուցվածքային օբյեկտների կառուցման և վերանորոգման աշխատանքների ավարտման վկայականները ստորագրելու համար։ Գործը ուղարկվել է դատարան: Երեք ձերբակալվածներն էլ, այդ թվում՝ Գոլովկոն, գրավի դիմաց ազատ են արձակվել:

2023 թվականի հոկտեմբերին Գոլովկոն, որը կասկածվել է 1,8 միլիոն գրիվնա կաշառք վերցնելու մեջ, ազատվել է Տերնոպոլի մարզային խորհրդի նախագահի պաշտոնից։ Որոշումը կայացվել է շրջանային խորհրդի պատգամավորների կողմից գաղտնի քվեարկությամբ: Ավելի վաղ Բարձրագույն հակակոռուպցիոն դատարանի վերաքննիչ պալատը հրաժարվել է Գոլովկոյին հեռացնել Տերնոպոլի մարզային խորհրդի նախագահի պաշտոնից:

2024 թվականի օգոստոսի 1-ին Լվովի վարչական դատարանը դատարանի որոշմամբ վերականգնել է Միխայիլ Գոլովկոյի թեկնածությունը Տերնոպոլի մարզային խորհրդի նախագահի պաշտոնում։ Բացի այդ, բավարարել է «հարկադիր բացակայության» ժամանակահատվածի համար 591 հազար գրիվնայի չափով աշխատավարձի վճարման պահանջը: Նույն օրը մարզային խորհրդի նիստը երկրորդ անգամ քվեարկել է Միխայիլ Գոլովկոյին մարզային խորհրդի նախագահի պաշտոնից ազատելու օգտին։ Այս որոշումը պաշտպանել են նիստերի դահլիճում գրանցված քառասուն պատգամավորներից 40-ը:

Ամուսնացած է, կինը՝ Մարիանա, երեխաները՝ Գորդի, Լուկյան և Բոգդան։

## Ծանոթագրություններ

## Արտաքին հղումներ
* Միխայիլ Իոսիֆովիչ Գոլովկոն Ուկրաինայի Վերխովնա Ռադայի կայքում։ 
* Գոլովկո Միխայլո Յոսիֆովիչ
* Կենսագրությունը 112.ua կայքում

 
Կատեգորիա:Եվրամայդանի մասնակիցներ
Կատեգորիա:Ուկրաինայի քաղաքական գործիչներ